સુધરાઈએ દોઢ વર્ષ પહેલાં થોડા સમયમાં ઉપાડી લઈશું એમ કહીને ઐતિહાસિક ઑગસ્ટ ક્રાન્તિ મેદાન પાસે લાલ માટીના ઢગલા કરી દીધા પછી હવે ઉપાડવાનું નામ જ લેતી નથી.આ માટીને કારણે આસપાસના રહેવાસીઓ ભારે હેરાનપરેશાન થઈ ગયા છે. આ વિશે તેમના તરફથી સુધરાઈના સંબંધિત વિભાગ સહિત અનેક વિભાગોમાં સંખ્યાબંધ ફરિયાદો કરવામાં આવી હોવા છતાં નક્કર પગલાં લેવામાં આવતાં નથી. આ સમસ્યાથી ત્રાહિમામ્ થયેલા લોકો છુટકારો મેળવવા કામચલાઉ રીતે પોતાના ઘરની વિન્ડો બંધ રાખે છે. આ ઉપરાંત પાસે આવેલી સ્કૂલે પોતાની સ્કૂલનો યુનિફૉર્મ સુધ્ધાં ચેન્જ કરી નાખ્યો છે. આટલું બધું થવા છતાં સુધરાઈના પેટનું પાણી હલતું નથી એવો આક્ષેપ આ સમસ્યા માટે પહેલાં જ દિવસથી લડી રહેલા અને નજીકની સોસાયટીમાં રહેતા ડૉ. નીલેશ બક્ષીએ કયોર્ હતો.